Den sovjetiske passiviteten under oppstanden har i ettertid fått mye oppmerksomhet fra historikerne. Manglende støtte utenfra, blant annet fra Den røde armé, regnes som en del av forklaringen på hvorfor oppstanden ikke klarte å oppfylle hovedmålet med operasjon Storm: å frigjøre deler av de polske territoriene, slik at man kunne opprette en regjering lojal mot den polske eksilregjeringen i London, istedenfor en sovjetisk marionettstat. Det er uklart i hvilken grad og hvor raskt de sovjetiske styrkene øst for Wisła kunne ha hjulpet motstandsbevegelsen, om Stalin hadde beordret det.